לגעת באושר

לגעת באושר היא טלנובלה יומית ישראלית אשר הופקה על ידי חברת דרסט הפקות ושודרה במהלך שנת 2001 בערוץ ויוה. לאחר מכן שודרה בשידורים חוזרים ב-2002 בערוץ 10, ב-2007, ב-2008, ב־2016 ובשנת 2018, וב־2021,ב-2023 בערוץ HOT בידור ישראלי. הסדרה זכתה לפופולריות רבה ואף נמכרו יומנים, קלסרים וחולצות עם סמלי הסדרה. את שיר הנושא של הסדרה כתב אהוד מנור, הלחין מיקי גבריאלוב ושר אלי לוזון. . מאוחר יותר הקליטה את השיר גם שחקנית הסדרה אילנה אביטל, עבור אלבומה "נוגעת באושר" מ־2001. את מוסיקת רקע המקורית לסדרה כתב והלחין גל פרידמן

פרק 120 תיאר את מאחורי הקלעים של הסדרה ונקרא "ימים אחרונים של אושר".

עלילה
העלילה עוקבת אחר עפרה אברהם (שרון דוראני), בחורה ענייה יתומה מאב, אשר נזקקת לכסף במטרה לממן ניתוח דחוף לאמהּ החולה. כאשר עפרה כמעט מאבדת את תקוותה, מציעה לה אירית סופר (נטע הבר) לממן את ניתוח אמה, אם עפרה תשמש אם פונדקאית לה ולבעלה, נדב (דן תורג'מן), אשר אינם מצליחים להביא ילד לעולם עקב עקרותה של אירית. עפרה מסכימה לעבור את ההפריה, ונמצאת תחת תנאי: אסור לה לפגוש את נדב. בשלבי ההריון חייה של עפרה משתנים מקצה אל קצה, ועל אף שהיא מאורסת לנתי (שרון פרנס), היא מתאהבת בגבר נשוי, כאשר אינה יודעת שזהו נדב, אבי בנה. סביב דמויות מרכזיות אלה ניצבות דמויות שונות, אשר יוצרות ביניהן סיפורי חברויות, בגידה, אהבה ושנאה.

הפקה
הסדרה הופקה על ידי חברת דרסט הפקות בשיתוף עם השותפות המוגבלת "דלין הפקות סרטים".

צילומי הסדרה צולמו באולפני נווה אילן וכמה מצילומי החוץ צולמו במבשרת ציון. יחסית לאותם ימים נחשבה הסדרה לבין הראשונות והבודדות שמצולמת בסאונד דולבי דיגיטל ובאמצעות מצלמות קולנוע שטרם נראו בהפקות ישראליות. חברת דרסט הפקות שכרה מספר מצלמות מאולפני סרטי יוניברסל על מנת להתאים את הסדרה לסטנדרט הצילום של הטלנובלות הארגנטינאיות והמקסיקניות ששודרו באותה תקופה בישראל. הסדרה אף שודרה במספר גדול של מדינות ותורגמה ליותר מ-16 שפות. המדינות בהן שודרה הסדרה הן, פולין, הונגריה, צ'כיה, איטליה, ספרד, קפריסין, מלטה, קנדה, ארצות הברית, קולומביה, ארגנטינה, יפן,פינלנד, אוסטריה, קרואטיה והולנד.

אף על פי שהסדרה שודרה בערוץ ויוה היא זכתה לרייטינג ממוצע גבוה של 11%.

עונה שנייה
הסדרה הייתה אמורה לעלות לעונה שנייה. בשנה האחרונה לאחר שהסדרה ירדה מהמסך ולחיי האהבה כבר עלתה לשידור נעשו ניסיונות רבים להביא למרקע עונה חדשה של הסדרה.
"דרסט", חברת ההפקה של הסדרה, ניהלה מגעים עם מספר גופי שידור בשני מסלולים עיקריים: שידור הסדרה ברצועה יומית בערוץ 2 או שידור הסדרה בשני גופי שידור שאינם מתחרים – ערוץ עשר ו- YES.

בסופו של דבר, המגעים הללו לא הבשילו וב"דרסט" מצאו פתרון אחר, הסדרה עלתה בסלולר בחברת אורנג' וכל פרק באורך 3 דקות. אורך עונה שניה 84 פרקים .

דמויות 
עפרה אברהם (שרון דוראני): בחורה ענייה, תמימה ורגישה שחיה עם אמה מלכה, אחותה קארין ודודתה לבנה, ומאורסת לבחור בשם נתי. אמהּ סובלת מגידול בראש ומאושפזת בבית חולים. היא פוגשת את אירית, שמציעה לה לשמש אם פונדקאית תמורת כסף לניתוח של אמה. עפרה מסכימה ועוברת את ההפריה אצל אחיה של אירית, ארנון. אירית מממנת טיפול לאמה, כדי שלא תיסע לחו"ל, אך היא מתה. כאשר עפרה מתוודה בפני משפחתה בנוגע לפונדקאות, היא ונתי נפרדים והיא עוברת לגור אצל חברתה הטובה ימית. נדב פגש אותה בבית חולים. גם אורי, אחיו החורג, והתאהב בה. בהמשך היא יולדת את התינוק, מתאהבת באורי ומסכימה להתחתן איתו. כאשר מסתבר שהיא ונדב ההורים הביולוגיים של סתיו, אירית מנסה לירות בה אך קארין מצילה אותה ברגע האחרון. בסוף הסדרה היא ונדב מממשים את אהבתם ומגדלים את סתיו באושר.
נדב סופר (דן תורג'מן): גבר עשיר שנשוי לאירית ומתאהב בעפרה. אירית חושדת תדיר שיש לו רומנים וזה מוביל לוויכוחים רבים. נדב מגלה שעפרה עומדת להתחתן, מתגרש מאירית ומצליח לכבוש את עפרה.
אירית סופר (נטע הבר): אשתו המרשעת של נדב, תככנית ומניפולטיבית. אירית עקרה בעקבות הפלה שעברה בעבר. היא פוגשת את עפרה בבית חולים ומציעה לה כסף לניתוח של אמה בתמורה להליך פונדקאות שתעבור אצל אחיה. היא מפעילה על נדב מניפולציות רבות כדי שתמיד יישאר איתה. היא בוגדת בנדב עם איצ'ו, העובד שלהם, ורונן, עו"ד ובן זוגה בעבר. בסוף הסדרה היא מנסה לירות בעפרה, קארין חובטת בה והיא ונדב נפרדים. היא לא רוצה לדבר עם אמה והולכת לחיות חיים חדשים.
זיו סופר (עודד מנסטר): בנם של דן ונעמי ואחיהם למחצה של נדב ואורי. הוא מתאהב בלבנה, דודתן של עפרה וקארין, ורב עם הוריו שלא מקבלים את הקשר. בהמשך הוא מגלה שדן אביו ולבנה ניהלו רומן לפני 20 שנה שהסתיים בעזיבתו של דן.
לבנה עזר (אילנה אביטל): אחותה של מלכה, דודתן של עפרה וקארין. היא דואגת לעפרה ורבה הרבה עם קארין. לפני 20 שנה ניהלה רומן עם דן שהיה מאורס לנעמי ונפרד ממנה. היא מכירה את זיו והם מתאהבים, אך כאשר היא מגלה שהוא בנם של דן ונעמי, הדברים עוברים טלטלות.
נתי (שרון פרנס): בתחילת הסדרה אמור להינשא לעפרה, עובד במוסך. קארין מאוהבת בו. כשהוא מגלה שעפרה משמשת אם פונדקאית הם נפרדים. מאוחר יותר, כשהוא שיכור, קארין והוא מקיימים יחסי מין והיא נכנסת להיריון ומפילה. נתי מציע לקארין נישואים. הוא ואיצ'ו חברים שהכירו בצבא.
קארין אברהם (שירה ארד): אחותה של עפרה, בתה של מלכה ואחייניתה של לבנה. היא ולבנה רבות ביניהן הרבה. קארין מתחצפת לרוב האנשים סביבה, ואומרת את מה שהיא חושבת לכולם. היא מאוהבת בנתי, בן הזוג של עפרה, ובהמשך נכנסת ממנו להיריון, עוברת הפלה ונופלת קורבן למשחקים של נתי ואיצ'ו. בסוף הסדרה נתי וקארין מתארסים.
חווה כהן (דינה לימון): אמם של אירית וארנון. אוהבת הרבה כסף ואת החיים הנוחים שיש לה אצל אירית ונדב. היא תמיד רבה עם אירית.
דן סופר (אלי דנקר): אביהם של נדב וזיו, אביו החורג של אורי ובעלה של נעמי. לפני 20 שנה ניהל רומן עם לבנה, שמנהלת רומן עם בנו זיו.
נעמי סופר (איריס ברנע): אשתו השנייה של דן, אמם של אורי וזיו, ואמו החורגת של נדב. בינה לבין נדב יחסים מתוחים. נעמי מנסה לכפות את רצונותיה על כל בני משפחתה ומתערבת בחיי ילדיה בתדירות גבוהה.
אורי הוברמן (אמנון פישר / תומר רוסו): בנה של נעמי, בנו החורג של דן, אחיו החורג של נדב ואחיו למחצה של זיו. אורי מנהל מערכות יחסים ארעיות עם נשים שונות: יצא עם ג'ני שעזבה אותו, עם גילי וגם עם עפרה איתה התארס. נדב, אחיו, הביא לביטול האירוסים משום שהתאהב בעפרה, אורי לא ידע שהיא הפונדקאית של נדב או שהם מכירים.
ג'ני (דנה פרנס): הייתה חברתו של אורי ועזבה אותו בשביל מישהו אחר שאיתו התחתנה. אחרי שהתגרשה, חזרה לחיי אורי המדוכא, למערכת יחסים לא יציבה. היא התחילה לצאת עם זיו, שעזב אותה כשהכיר את לבנה.
ימית (אנלי הרפז): חברתה הטובה ביותר של עפרה, מבינה את כל המעשים הרעים שאירית עוללה לעפרה. ימית נאנסת על ידי איצ'ו אחרי שסחטה מאירית כסף. היא מתאהבת בארנון, אחיה של אירית, ובהמשך והם מחליטים להתחתן למרות התנגדותם של אירית וחווה.
ארנון כהן (יגאל זקס): אחיה של אירית ובנה של חווה. ע"פ סיכום עם אירית הוא מבצע את ההפריה של עפרה, אבל זה לא חוקי כי שללו לו את הרישיון לעסוק בגינקולוגיה. בהמשך הוא מתאהב בימית, חברתה של עפרה, אך אמו חווה ואחותו אירית מתנגדות לקשר.
יצחק (איצ'ו) רוסו (ניצן רוזנברג): עובד התחזוקה ומאמן הכושר של אירית ונדב, מנהל רומן עם אירית שבסופו של דבר התגלה כעבריין סדרתי. חברו של נתי מהצבא, שיצא עם קארין לבקשתו. איצ'ו אנס את ימית, וקארין הקליטה אותו מודה באונס ומובילה למעצרו על ידי שוטרים.
גילי (עדי אבן טוב): חברתה הטובה ביותר של אירית, מייעצת לה.
עמליה (עירית נתן בנדק): נמצאת בסוכנות נסיעות של אורי, עפרה וימית עובדות אצלה. היא גם חברה טובה של ג'ני. אוהבת לרכל ולספר כל דבר שמגלה בדרך.
מאור (סער בדישי): חברהּ הנוסף של קארין. הם מבלים הרבה.
מלי (לינוי רייך): חברתו של זיו שמנסה לחזור אליו.
דנה (מיכל קפטה): דיילת, מאהבת של נדב, שאוהב אותה יותר מאת אירית. הוא משתף אותה בבעיותיו עם עפרה ואירית.
מלכה אברהם (גאולה נוני): אמן של עפרה וקארין ואחותה של לבנה. יש לה גידול סרטני בראש, ולפני מותה היא מבקשת מלבנה לדאוג לשתי בנותיה. במהלך הסדרה היא מתה.
מייק סופר (אושיק לוי): אחיו של דן שהגיע מאמריקה. ניסה לגייס כסף מאחיו ומשפחתו, רימה אותם בעסקיו שנסגרו וחייב כספים לאנשים לא סימפתיים. נדב גילה את הדברים ושיתף את משפחתו. בנוסף, מייק ניהל רומן עם נעמי כשהיא ודן היו מאורסים וחיכה לה שנים רבות.

אזכורים בתרבות 
בסדרת הטלוויזיה "שמש" משחקת אתי (גלית גיאת) בתפקיד הראשי בטלנובלה "לחיי הלגעת", שזוהי פרודיה על "לגעת באושר" ו"לחיי האהבה".
פסטיגל 2001 ("פלאנובלה") הופק כמחווה לסדרה ואף השתתפו בו חלק גדול משחקניה.
לסדרה נוצרה פרודיה בערוץ ביפ, שם  היא נקראה "לגעת באוכל" בכיכובם של קיציס ופרידמן.

קישורים חיצוניים

ביקורות

הערות שוליים

סדרות טלוויזיה ישראליות שעלו לשידור בשנות ה-2000
טלנובלות ישראליות
HOT: תוכניות וסדרות
סדרות ערוצי ויוה וויוה פלוס
זוכי פרס מסך הזהב: תוכניות וסדרות
דורי מדיה דרסט